ኢትዮጵያ ለፍቅረኞች ቀን አከባበር ወደ ውጭ ከላከችው የአበባ ምርት ከ21 ሚሊየን ዶላር በላይ ገቢ ተገኘ
– ኢትዮጵያ በዘንድሮው የፍቅረኞች ቀን (ቫላንታይን) ቀን አከባበር ወደ የተለያዩ የዓለም ሀገራት በላከችው የአበባ ምርት ከ21 ሚሊየን ዶላር በላይ የውጭ ምንዛሬ ገቢ ማግኘቷን የኢትዮጵያ ሆርቲካልቸር ልማት ኤጀንሲ አስታወቀ።የኤጀንሲው ዋና ዳይሬክተር አቶ ዓለም ወልደገሪማ እንደገለፁት፤ ሀገሪቱ 21 ሚሊየን 435 ሺ 620 ዶላር ገቢውን ያገኘችው 246 ሚሊየን 549 ሺ 647 የሚሆን የአበባ ዘንግ ለዓለም ገበያ የቫላንታይን አከባበር ወቅት ነው።ገቢው ከፍተኛ መሆኑን የገለፁት አቶ አለም፤ ሀገሪቱ በዚህ ወቅት ለዓለም ገበያ ባቀረበችው የአበባ ምርት ይህን ያህል ከፍተኛ የውጭ ምንዛሬ ስታገኝ ለመጀመሪያ ጊዜ ነው በማለት ተናግረዋል።በዘንድሮው የቫላንታይን አከባበር ለዓለም ገበያ የቀረበው አበባ ካለፈው ዓመት ተመሳሳይ የቫላንታይን ወቅት ጋር ሲነፃፀር በገቢ 3 ነጥብ 74 ሚሊየን ዶላር ሲሆን፤ ይህም ከ21 በመቶ በላይ እድገት ማሳየቱን ገልፀዋል።ለውጭ ገበያ የቀረበው የአበባ መጠን ካለፈው ዓመት ተመሳሳይ ወቅት ጋር ሲነፃፀር በመጠን 35 ነጥብ 8 ሚሊየን ዘንግ ጭማሪ እንዳለው ተናግረዋል።በዋናነት 85 በመቶ የሚሆነው የአበባው ምርት የተላከው ለአውሮፓ ገበያ መጠሆኑን ጠቁመው፤ ቀሪው 15 በመቶ በአሜሪካ፣ ኖርዌይ፣ ካናዳ፣ ጃፓን፣ ሳውድ አረቢያና ሌሎች ሀገራት የተላከ መሆኑን ዳይሬክተሩ መናገራቸውን ዋልታ ኢንፎርሜሽን ማዕከል ዘግቧል።